Kabinet sê jammer oor Sassa-gemorsArgieffoto Die kabinet het Donderdag om verskoning gevra aan die honderdduisende begunstigdes van maatskaplike toelae wat vandeesmaand nie hul toelae betyds ontvang het nie weens tegniese probleme met die nuwe betaalstelsel. “Die kabinet verstaan dat maatskaplike toelae lewensbelangrik vir die mees weerlose lede van ons samelewing is en daarom is hierdie ongerief uiters betreurenswaardig. Die kabinet wil graag sy innige verskoning aan die betrokke begunstigdes rig,” lui ŉ verklaring. Daar is ook genoem dat die kabinet oor die probleme ingelig is deur Susan Shabangu, minister van maatskaplike ontwikkeling. Shabangu het aan die kabinet verduidelik dat die probleme veroorsaak is deur die oorskakeling van betalings van ŉ ou stelsel na die nuwe stelsel deur die Suid-Afrikaanse agentskap vir maatskaplike sekerheid (Sassa) en die Suid-Afrikaanse Poskantoor (Sapo). Sy het aan die kabinet gesê die meeste begunstigdes wat deur die probleme geraak is, is sedertdien betaal. Minstens 700 000 van die land se ongeveer 17 miljoen maatskapliketoelaag-ontvangers het gesukkel om toegang tot hul toelae te kry toe probleme Sondag ontstaan het. Sassa het oorgeskakel na ŉ nuwe betaalstelsel wat deur Sapo bedryf word. Begunstigdes het sedertdien nuwe toelaagkaarte ontvang om die kaarte wat voorheen deur Cash Paymaster Services en Grindrod Bank uitgereik is, te vervang. Die kabinet het gesê spanne beamptes werk tans hard om die stelsel te stabiliseer en soortgelyke voorvalle in die toekoms te voorkom. Sassa het beloof dat al die probleme teen die einde van vandag uitgestryk sal wees.